**08.01.2023**

**PREKEN SOLA KRISTI ÅPENGBARINGSDAG**

Mange av oss er litt hjelpeløse, når det gjelder dette med mysteriet, det vi ikke kan forklare. En grunn til dette er at mange av oss er vokst opp i en tradisjon der vi er opptatt av å forklare og forenkle og der vi forventer at prester og predikanter, så raskt som mulig må komme til poenget, til kjernen i bibelfortellingen, og så kort og enkelt som mulig skal si hva fortellingen har å si for meg og mitt liv.

Og for all del: Det ER viktig å forklare og forenkle, og vi SKAL være opptatt av hva bibelfortellinger har å si for VÅRE liv. Men kanskje går vi glipp av noe, dersom vi BARE er opptatt av å forklare og aktualisere, og ikke er åpne for andre perspektiver og for mysteriet, som er sentralt ikke minst i bibeltekstene i julen og i teksten i dag, på Kristi Åpenbaringsdag, fra Matteusevangeliet 2,1-12

1 **Da Jesus var født i Betlehem i Judea, på den tiden Herodes var konge, kom noen vismenn fra Østen til Jerusalem 2 og spurte: «Hvor er jødenes konge som nå er født? Vi har sett stjernen hans gå opp, og vi er kommet for å hylle ham.» 3 Da kong Herodes hørte det, ble han svært urolig, og hele Jerusalem med ham. 4 Han kalte sammen alle overprestene og folkets skriftlærde og spurte dem ut om hvor Messias skulle bli født. 5 «I Betlehem i Judea», svarte de, «for slik står det skrevet hos profeten:**

**6 Du Betlehem i Juda land**

**er slett ikke den ringeste av fyrstene i Juda.**

**For fra deg skal det komme en fyrste**

**som skal være hyrde for mitt folk Israel.»**

**7 Da kalte Herodes vismennene til seg i all stillhet og spurte dem nøye ut om tiden da stjernen hadde vist seg. 8 Så sendte han dem til Betlehem og sa: «Dra av sted og forhør dere nøye om barnet! Og når dere har funnet det, så meld fra til meg, for at også jeg kan komme og hylle det.» 9 Da de hadde hørt kongens ord, dro de av sted. Og se, stjernen som de hadde sett gå opp, gikk foran dem inntil den ble stående over stedet der barnet var. 10 Da de så stjernen, ble de fylt av jublende glede. 11 De gikk inn i huset og fikk se barnet hos moren, Maria, og de falt på kne og hyllet ham. Så åpnet de skrinene sine og bar fram gaver til barnet: gull, røkelse og myrra. 12 Men i en drøm ble de varslet om at de ikke måtte vende tilbake til Herodes, og de tok en annen vei hjem til sitt land**

Julen og det som skjedde før og etter Jesu fødsel er og blir et mysterium, utenfor vår fatteevne. Et puslespill som mangler en hel del brikker og som vi derfor ikke helt får til å gå opp.

Et puslespill med lyse, varme brikker, med engler og familielykke.

Men og med mørke, kalde brikker, med manglende husrom og med en familie på flukt fra en brutal konge som sørget for at guttebarn under to år ble drept.

Fra vi var små har de fleste av oss, bevisst eller ubevisst, puslet våre egne puslespill, med brikker fra utallige år med julefortellinger i ulike innpakninger, eller kanskje vi skal si utpakninger, på gudstjenester og juletrefester.

Puslespill det er helt naturlig at vi har med oss og som det ikke er noe poeng å plukke fra hverandre. For brikkene i puslespillet vil vi uansett ikke få til å gå opp, fordi det mangler så mange brikker.

For fortellingene om Jesu fødsel og barndom opptar liten plass i evangeliene og gir oss bare enkelte brikker, som gjør det krevende å få fortellingene til å henge i hop. Men så lenge vi er ydmyke på at enkelte brikker nok ikke ligger på rett plass, er det ikke noe poeng i å plukke brikkene i våre puslespill fra hverandre. Snarere tvert i imot, tenker jeg at vi i dag, på Kristi Åpenbaringsdag, bør la tankene få fly og fantasien blomstre.

Mange menigheter feirer i disse dager Hellig – tre – kongers fest.

Til minne om vismenn fra Østen, stjernetydere som så en stjerne gå opp, noe de tolket som et tegn på at en konge var født, en konge de ville finne og hylle. Men hva VET vi egentlig om vismennene fra Østen?

* Vet vi egentlig hvor mange de var?
* Vet vi om de var konger?
* Og hvor hellige var de egentlig?

Når vi snakker om mysterier, er vi kanskje ikke helt upåvirket av legender likevel, for tradisjonen om de Hellige tre konger, er basert på antakelser og legender som er langt yngre enn bibelfortellingen vi hørte.

For bibelfortellingen sier verken hvor mange de var, at de var konger eller at de var spesielt hellige.

At de var TRE vismenn, går tilbake til kirkefaderen Origenes rundt 250 e. Kr. For det måtte jo være tre, siden de hadde med seg tre gaver, gull, røkelse og myrra, som det jo står i teksten.

Over 1000 år senere, på 1300-tallet, ble de tre vismennene gjort til KONGER, i en samling legender, der det tar helt av. Bibelfortellingens vismenn, som nok i virkeligheten var stjernetydere fra dagens Syria eller Irak, var ifølge legenden konger, fra India, som ETTER å ha funnet Jesus, vendte tilbake og senere ble døpt og gjort til biskoper av Thomas, som var den av Jesu disipler som reiste lengst øst, helt til India.

Og sånn kunne vi ha fortsatt, med fortellinger som gir kongene navn og som forklarer hvorfor Kaspar, Melchior og Baltasar nettopp hadde med seg gull, røkelse og myrra. Vi kunne fortsatt og gravd i legender og latt tankene og fantasien fly. Noe jeg tenker er helt greit, så lenge vi er ydmyke på at det som skjedde omkring og etter Jesu fødsel er og vil være et mysterium, utenfor vår fatteevne, helt til den endelige åpenbaringsdagen, da hovedpersonen selv, Jesus, vil la oss få se hele bildet.

Til de av dere som har tenkt: Kommer han ikke snart til poenget, til det oppbyggelige poenget vi kan ta med oss videre hverdagen.

Unnskyld og takk for tålmodigheten.

Det oppbyggelige kommer nå, men fortsatt i en litt annen innpakning enn dere kanskje er vant med. For i dag vil jeg holde meg i sjangeren og slippe til en av de gamle kirkefedre, Hieronymus, som ble født på 300-tallet, og som i siste delen av sitt liv bodde 34 år i en grotte, vegg i vegg med grotten der Maria skal ha født sin sønn, under det som i dag er fødselskirken i Betlehem.

En dag opplevde Hieronymus noe i fødselsgrotten, hvor vismenn en gang bar fram gaver, gull, røkelse og myrra, til Jesus-barnet.Hieronymus, som så for seg Jesus-barnet der det en gang lå og hadde en indre dialog med ham.

Først syntes han synd på barnet som lå der så hardt og vondt for hans skyld.

**«Hvordan kan jeg gjengjelde dette?», spurte Hieronymus.**

**Det var som barnet svarte:**

**«Kjære deg! Det går bra med meg. Jeg skal lide mer siden. Jeg ønsker ikke mer enn at du synger: Ære være Gud i det høyeste.»**

**Hieronymus var ikke tilfreds med dette:**

**«Jeg må gi deg noe, alle pengene mine.»**

**Den lille Jesus svarte:**

**«Himmel og jord tilhører allerede meg, jeg behøver ikke mer. Gi heller gaven til de fattige. Da vil jeg ta imot dette som om det var en gave til meg selv».**

**For siste gang sa Hieronymus:**

**«Det gjør jeg gjerne, men jeg vil gjerne gi noe til bare deg personlig.»**

**Jesusbarnet svarte:**

**«Siden du er så gavmild, skal jeg si deg hva du kan gi meg: Gi meg dine synder, din dårlige samvittighet og din fordømmelse.»**

La oss be: Herre Jesus, takk for mysteriet, for det som er utenfor vår fatteevne.

Himmel og jord tilhører deg. Du ønsker deg derfor ikke gull, røkelse eller myrra.

Du ønsker at vi kommer til deg med våre synder, med vår dårlige samvittighet, med vår fordømmelse. Ta imot oss og våre gaver! Amen

**….**

I 1955 ble Sola kapell vigslet av biskop Karl Marthinussen, som året før skrev en salme synger ganske ofte, en salme jeg er glad i og som passer godt i dag på Kristi Åpenbaringsdag.

**Ja, engang mine øyne skal**

**se kongen i hans prakt;**

**Tilbede i hans tempelhall**

**Hans nåde og hans makt.**

**I et krystallklart hav av lys**

**Forsvinner tidens natt og gys,**

**Forvandlet blir hver gåte her**

**Til lovsangsjubel der.**

**(Norsk salmebok: Nr 895)**